# Pääsukesemärgi taotlemise tingimused ja kord

**Pääsukesemärk e TUNNUSTATUD EESTI TOIT on päritolu- ja kvaliteedimärk, mida annab välja Eesti Põllumajandus-Kaubanduskoda (EPKK).**

**Pääsukesemärgi kasutamisõiguse saab taotleda Eestis registreeritud ettevõte tootele, mis on valmistatud kodumaisest põhitoorainest**.

Ettevõte omandab Pääsukesemärgi kasutamisõiguse, kui toode on läbinud vastavushindamise, kantud EPKK poolt hallatavasse registrisse, ettevõtja on tasunud litsentsitasu ning allkirjastanud EPKK-ga litsentsilepingu.

**Pääsukesemärgi tunnuslause on TUNNUSTATUD EESTI TOIT.**

Üldist tunnuslauset TUNNUSTATUD EESTI TOIT kasutatakse, kui toode on valmistatud mitmest koostisosast, millest ükski ei ole põhikoostisosa või kui ei soovita viidata konkreetsele põhikoostisosale. Pääsukesemärk pakub võimaluse ka selgelt viidata kasutatud kodumaisele põhitoorainele, sellel juhul võib kasutada Pääsukesemärki, kus märgil on sõnad „EESTI TOIT“ asendatud nt sõnadega „EESTI LIHA“, „EESTI PIIM“, „EESTI MESI“, „EESTI RUKIS“, „EESTI KALA“, „EESTI MUNA“, „EESTI ÕUN“ jne.

**Pääsukesemärgi kasutamisõiguse taotlemiseks tuleb esitada EPKK-le vormikohane avaldus.**

Kui ettevõte taotleb märgi kasutamisõigust mitmele tootele, tuleb vormistada nii mitu avaldust, kui on tooteid ehk üks avaldus = üks toode. Avaldusega koos tuleb esitada järgmised dokumendid:

* põhitooraine kodumaist päritolu tõendav dokument – selleks võib olla nt leping, ostuarve, saateleht, tarnija kinnitus, tootja garantiikiri või muu dokument, millest järeldub üheselt, et tooraine on eestimaise päritoluga;
* toote analüüside tulemused – vastavalt enesekontrolliplaanile füüsikalis-keemilise ja mikrobioloogilise laborianalüüsi tulemused;
* foto tootest – see on vajalik õige toote leidmiseks poest ja EPKK andmebaasis kasutamiseks.

EPKK-l on õigus küsida ettevõtjalt esitatud kirjalike andmete kohta täpsustavaid andmeid ja teha päringuid esitatud andmete õigsuse kontrollimiseks.

Vorm taotlemisavalduse ja teiste dokumentide esitamiseks online on kättesaadav [SIIN](https://forms.gle/uvgxz9zxBmrAfyFn6).

**EPKK kontrollib toote põhitooraine päritolu ja viib läbi anonüümse sensoorse hindamise.** Sensoorsel hindamisel on aluseks ettevõtja esitatud tootekirjeldus. Ettevõtjat teavitatakse hindamise tulemustest.

EPKK teeb otsuse toote registrisse kandmise või mittekandmise kohta viie päeva jooksul pärast toote vastavuse hindamist Toidukvaliteedimärgi statuudis sätestatud nõuetele.

**Pääsukesemärk on tasuline.**

|  |  |  |
| --- | --- | --- |
|  | **Hind EPKK liikmele (EUR)** | **Hind mitte-liikmele (EUR)** |
| Ühe toote hindamise tasu | 15 | 15 |
| Pääskesemärgi aastane litsentsitasu ühe toote kohta | 100 | 200 |
| Pääsukesemärgi aastane litsentsitasu mikroette-võttele aastase müügikäibega kuni 200 000 eurot | 50 | 100 |

Hindadele lisandub käibemaks 20%.

**Litsentsileping** on tähtajatu**.** Kui EPKK hindab, et toode vastab Toidukvaliteedimärgi statuudi nõuetele, sõlmitakse Pääsukesemärgi kasutamiseõiguse tingimusi sisaldav litsentsilepingning EPKK esitab ettevõtjale litsentsitasu maksmiseks arve.

Kui toode juba kannab märki ja vastab jätkuvalt kõikidele esitatud tingimustele, siis Pääsukesemärgi kandmise õigus pikeneb tootele automaatselt. Ettevõte saab aasta alguses arve, millel on kirjas kõik tooted, mille Pääsukesemärgi kandmise õigus pikeneb alanud aastaks.